Први задатак нове династије је био успостављање реда. Срећом по Русе, њихови највећи непријатељи Пољско-литвански савез и Шведска су у то време водили међусобни рат, што је Русима омогућило да закључе мир са Шведском 1617. и примирје са Пољацима 1619. Изгубљене територије су повратили средином 17. века, након устанка Богдана Хмељницког против Пољске власти у Украјини. Споразумом у Перејаславу, јануара 1654. године, између цара Алексеја I и козачког хетмана Богдана Хмељницког, Русији је присаједињен Козачки хетманат. То је био повод за даљи наставак Руско-пољског рата, који је завршен миром у Андрусову. Тим миром Пољска је Русији вратила Смоленск, Кијев и источну Украјину.